รัฐบาลไทย-ข่าวทำเนียบรัฐบาล-ผลการ ประชุมคณะกรรมการขับเคลื่อนและเร่งรัดการดำเนินงานตามนโยบายรัฐบาล ครั้งที่ 8/2561
วันศุกร์ที่ 7 ธันวาคม 2561
ผลการ ประชุมคณะกรรมการขับเคลื่อนและเร่งรัดการดําเนินงานตามนโยบายรัฐบาล ครั้งที่ 8/2561
นายกอบศักดิ์ ภูตระกูล รัฐมนตรีประจําสํานักนายกรัฐมนตรี เป็นประธานการประชุมคณะกรรมการขับเคลื่อนและเร่งรัดการดําเนินงานตามนโยบายรัฐบาล ครั้งที่ 8/2561 ร่วมกับหน่วยงานที่เกี่ยวข้อง โดยที่ประชุมรับทราบผลการดําเนินงานโครงการต่าง ๆ มีความก้าวหน้าโดยลําดับ
วันนี้ (6 ธ.ค.61) เวลา 16.20 น. ณ ตึกสันติไมตรี (หลังใน) ทําเนียบรัฐบาล นายกอบศักดิ์ ภูตระกูล รัฐมนตรีประจําสํานักนายกรัฐมนตรี พร้อมด้วยผู้แทนหน่วยงานที่เกี่ยวข้องทั้งกระทรวงแรงงาน สํานักงานพัฒนาเศรษฐกิจจากฐานชีวภาพ (องค์การมหาชน) ผู้ว่าราชการจังหวัดแม่ฮ่องสอน ได้แถลงภายหลังการประชุมคณะกรรมการขับเคลื่อนและเร่งรัดการดําเนินงานตามนโยบายรัฐบาล (กขร.) ครั้งที่ 8/2561 สรุปสาระสําคัญ ดังนี้
ที่ประชุมได้มีการพิจารณาโครงการสําคัญ 7 โครงการ ได้แก่ 1) โครงการป่าชายเลนอนุรักษ์และป่าชายเลนใช้สอย (14 จังหวัด) ซึ่งกระทรวงทรัพยากรธรรมชาติและสิ่งแวดล้อม โดยกรมทรัพยากรทางทะเลและชายฝั่งเสนอที่ประชุมพิจารณาเพื่อขับเคลื่อนเร่งรัดการดูแลอนุรักษ์ป่าชายเลน และการดําเนินการวางกรอบเรื่องกําหนดพื้นที่ให้เกิดการใช้สอยป่าชายเลนขึ้นมา ซึ่งปัจจุบันประเทศไทยมีป่าชายเลนครอบคลุมพื้นที่ 20 จังหวัด ประมาณ 2.87 ล้านไร่ แต่ขณะนี้ถูกบุกรุกไป 9 แสนไร่ ดังนั้นกรมทรัพยากรทางทะเลและชายฝั่ง จึงได้มีการหารือถึงกระบวนการที่จะดูแลป่าชายเลนดังกล่าวเพื่อให้เกิดการดูแลป่าชายเลนอนุรักษ์และป่าชายเลนใช้สอยขึ้นมาอีกครั้ง โดยมีการดําเนินการในเรื่องของการของบประมาณเพื่อจัดทํารังวัดในการกําหนดขอบเขตพื้นที่ป่าชายเลนอนุรักษ์ให้ชัดเจน ซึ่งขณะนี้ได้ดําเนินการไปหลายจังหวัดแล้ว เหลืออีก 14 จังหวัด ที่จะต้องเร่งดําเนินการ รวมทั้งจะมีการสํารวจ ถ่ายภาพทางอากาศรายละเอียดสูงพร้อมจัดทํา 3D MODEL ในระบบสารสนเทศภูมิศาสตร์ และการทําฐานข้อมูลพื้นที่ป่าไม้ ตลอดจนการออกกฎเกณฑ์เรื่องของป่าชายเลนพัฒนาหรือป่าชายเลนใช้สอย ทั้งนี้การดําเนินการดังกล่าวคาดจะเกิดประโยชน์ต่อประชาชนในพื้นที่ริมชายฝั่งทะเลอันดามันและอ่าวไทยอย่างมาก รวมทั้งจะทําให้ประเทศไทยมีป่าชายเลนที่สวยงานและสามารถจัดสรรพื้นที่ที่เหมาะสมในการใช้สอยประโยชน์ได้อย่างเต็มที่ อีกทั้งยังสอดรับโครงการธนาคารปูม้าที่ได้มีการดําเนินการที่ผ่านมา โดยเฉพาะการใช้พื้นที่ป่าชายเลนในการอนุบาลสัตว์น้ํา เช่น ปูดํา ปูม้า ฯลฯ และยังสามารถช่วยลดพื้นที่กัดเซาะได้ด้วย
2) โครงการก่อสร้างศูนย์รวมพันธุ์และจัดแสดงกล้วยไม้บริเวณพระธาตุดอยกองมู ซึ่งสืบเนื่องจากนายกรัฐมนตรี ได้มอบหมายให้รัฐมนตรีประจําสํานักนายกรัฐมนตรี (นายกอบศักดิ์ ภูตระกูล) และสํานักงานคณะกรรมการพัฒนาการเศรษฐกิจและสังคมแห่งชาติ (สศช.) จัดทําแนวทางการพัฒนาและแก้ไขปัญหาความยากจนจังหวัดแม่ฮ่องสอน จึงเกิดเป็นแนวทางการพัฒนาและแก้ไขปัญหาความยากจนจังหวัดแม่ฮ่องสอน ภายใต้แนวคิด “แม่ฮ่องสอน:มนต์เสน่ห์แห่งขุนเขา” (Mae Hong Son : The Valley of Charm) เนื่องจากจังหวัดแม่ฮ่องสอนมีทรัพยากรกล้วยไม้เป็นจํานวนมาก 264 ชนิด จึงได้ดําเนินโครงการก่อสร้างศูนย์รวมพันธุ์และจัดแสดงกล้วยไม้บริเวณพระธาตุดอยกองมู ซึ่งจะเป็นการส่งเสริมการท่องเที่ยว และในอนาคตจะทําให้จังหวัดแม่ฮ่องสอนกลายเป็นแหล่งกล้วยไม้ที่สําคัญในระดับโลก ตลอดจนสามารถสร้างรายได้ให้กับจังหวัดแม่ฮ่องสอนและประเทศอีดด้วย โดยวิธีในการดําเนินการ คือ การก่อสร้างศูนย์รวบรวมพันธ์และจัดแสดงกล้วยไม้ และการก่อสร้างทางเดิน (Sky walk) เพื่อเป็นแหล่งพักผ่อนหย่อนใจ ชมทรัพยากรธรรมชาติและสิ่งแวดล้อม
3) โครงการโชห่วยออนไลน์ โดยเป็นความร่วมมือระหว่างบริษัท ไปรษณีย์ไทย จํากัด กับหน่วยงานที่เกี่ยวข้องทั้งกระทรวงพาณิชย์ กระทรวงดิจิทัลเพื่อเศรษฐกิจและสังคม ธนาคารออมสิน และธนาคาร ธ.ก.ส. ซึ่งขณะนี้มีความโดยลําดับ โดยวันที่ 1 มกราคม 2562 จะดําเนินการเบื้องต้น และเริ่มขับเคลื่อนระยะแรกประมาณเดือนมีนาคม ก่อนขยายผลไปสู่ร้านค้าโชห่วยต่าง ๆ เริ่มจากร้านธงฟ้าประชารัฐ 30,000 แห่ง และขยายไปสู่โซห่วยที่มีอยู่ 400,00 แห่งทั่วประเทศไทย โดยโครงการโชห่วยออนไลน์เป็นโครงการที่จะรวมพลังโชห่วยเพื่อให้ทุกคนสารถยืนหยัดอยู่ได้อย่างเข้มแข็ง และมีความสามารในการแข่งขันกับร้านสะดวกซื้อต่าง ๆ และ โมเดิร์นเทรดได้
4) โครงการเศรษฐกิจชีวภาพ โดยสํานักงานพัฒนาเศรษฐกิจจากฐานชีวภาพ (องค์การมหาชน) ได้นําเสนอความก้าวหน้าการดําเนินการโครงการดังกล่าว 3 เรื่อง ได้แก่ 1) การจัดทําร่างแผนขับเคลื่อนเศรษฐกิจชีวภาพ โดยวางขั้นตอนการดําเนินงานไว้ 3 ขั้นตอน คือ (1) การจัดทํา Biodiversity Catalogue (2) การจัดทําหลักเกณฑ์การคัดเลือก และ (3) การจัดทําโครงการสําคัญ (Flagship Project) 2) การบริหารจัดการระบบฐานข้อมูลกลางด้านความหลากหลายทางชีวภาพ และ3) ธนาคารความหลากหลายทางชีวภาพแห่งชาติ เป็นต้น
5) โครงการพัฒนาแพลตฟอร์มจัดหางาน (Job Demand Open Platform) เป็นการดําเนินการเพื่อให้คนสามารถหางานได้ผ่านทางอิเล็กทรอนิกส์ทั้งเว็บไซต์ หรือโทรศัพท์มือถือ ทั้งนี้เพื่อสนับสนุนการจัดเตรียมแรงงาน และการพัฒนาทักษะที่จําเป็นให้สอดคล้องกับสภาพเศรษฐกิจ สังคม และความต้องการแรงงานในอนาคตของประเทศ โดยจะมีการดําเนินการพัฒนา Job Matching Platform เพื่อเป็นแพลตฟอร์มกลางระหว่างคนหางานและนายจ้างที่ต้องการสรรหาแรงงาน โดยนําเทคโนโลยีดิจิทัลปัญญาประดิษฐ์ เพิ่มประสิทธิภาพการให้บริการจับคู่งาน ให้มีความแม่นยําขึ้น เพื่อให้มาซึ่งข้อมูลความต้องการแรงงาน และกําลังแรงงาน ส่งต่อให้ระบบศูนย์ข้อมูลแรงงานแห่งชาติ (NLIC) นําไปวิเคราะห์สถานการณ์ตลาดแรงงานในปัจจุบันและอนาคต รวมทั้งพัฒนาระบบบริหารจัดการข้อมูลตลาดแรงงาน และระบบ Big Data เพื่อบูรณาการข้อมูลด้านแรงงานระหว่างหน่วยงานภาครัฐ ภาคเอกชน และหน่วยงานอื่นที่เกี่ยวข้อง
6) โครงการเพิ่มศักยภาพการดําเนินงานส่งเสริมวิสาหกิจชุมชน โดยกรมส่งเสริมการเกษตร กระทรวงเกษตรและสหกรณ์ และกรมพัฒนาธุรกิจการค้า กระทรวงพาณิชย์ ได้นําเสนอที่ประชุม กขร. ในการนํากฎหมาย พ.ร.บ.ส่งเสริมวิสาหกิจชุมไปสู่การปฏิบัติอย่างแท้จริง เช่น การเตรียมการอบรมให้ความรู้เกี่ยวกับการเป็นนิติบุคคลต้องทําอย่างไร การเตรียมความพร้อมแก่วิสาหกิจชุมชนและเจ้าหน้าที่ที่เกี่ยวข้องให้มีความรู้ ความเข้าใจ และสามารถดําเนินกิจการในรูปแบบนิติบุคคลได้ตามที่กฎหมายกําหนด การทําระบบบัญชีเพื่อลดต้นทุนให้กับวิสาหกิจชุมชน และธุรกิจท้องถิ่นต่าง ๆ ที่เกี่ยวข้องได้อย่างมีประสิทธิภาพ ทั้งนี้ เมื่อวันอังคารที่ผ่านมาคณะรัฐมนตรีได้มีมติเห็นชอบ พ.ร.บ.ส่งเสริมวิสาหกิจชุมแล้ว และจะนําเสนอที่ประชุมสภานิติบัญญัติแห่งชาติเพื่อประกาศเป็นกฎหมายต่อไป
7) นักบริบาลชุมชน เป็นการเตรียมการรองรับทั้งภายใต้ยุทธศาสตร์ชาติและการปฏิรูปประเทศ โดยเฉพาะการดูแลผู้สูงอายุติดบ้านติดเตียง โดยการดําเนินการดังกล่าวถือเป็นครั้งแรงในรอบ 10 ปี ที่รัฐบาลสามารถปลดล็อคในเรื่องนี้สําเร็จ โดยให้ผู้สูงอายุมีสิทธิได้รับการดูแลในภาวะพึ่งพิง การมอบหมายหน้าที่ให้กับองค์กรปกครองส่วนท้องถิ่น และกระทรวงต่าง ๆ ในการดูแลผู้สูงอายุที่มีภาวะติดเตียง เพื่อให้การดูแลและการดําเนินการเป็นไปอย่างเหมาะสมและถูกต้องตามกฎหมาย การกระจายอํานาจและงบประมาณไปสู่ท้องถิ่นในการดูแลเรื่องดังกล่าว การจัดหลักสูตรใหม่ ตลอดจนการออกกฎ ระเบียบมหาดไทยในการจ่ายเงินเพื่อจ้างนักบริบาลชุมชนเต็มเวลา โดยจะมีการฝึกอบรมและพัฒนา อสม. ที่มีอยู่ในปัจจุบันให้เป็นนักบริบาลชุมชน คาดว่าประมาณกลางปีหน้าจะมีนักบริบาลชุมชนทุกตําบลทั่วไทยในการไปดูแลประชาชนตามความต้องการของพื้นที่
------------------
กลุ่มประชาสัมพันธ์และเผยแพร่ สํานักโฆษก